CELEX: 32016D0714
Language: hu
Date: 2016-05-11 00:00:00
Title: A Bizottság (EU) 2016/714 végrehajtási határozata (2016. május 11.) a VectoBacWG és az Aqua-K-Othrine biocid termékek forgalmazásával és felhasználásával kapcsolatban Hollandia által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról (az értesítés a C(2016) 2682. számú dokumentummal történt)

13.5.2016   
            
            
               HU
            
            
               Az Európai Unió Hivatalos Lapja
            
            
               L 125/14
            
         A BIZOTTSÁG (EU) 2016/714 VÉGREHAJTÁSI HATÁROZATA
   (2016. május 11.)
   a VectoBacWG és az Aqua-K-Othrine biocid termékek forgalmazásával és felhasználásával kapcsolatban Hollandia által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról
   
      
         (az értesítés a C(2016) 2682. számú dokumentummal történt)
      
   
   (Csak a holland nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) (a továbbiakban: rendelet) és különösen annak 55. cikke (1) bekezdésére,
   mivel:
   
               (1)
            
            
               A rendelet 55. cikke (1) bekezdése első albekezdésének értelmében Hollandia 2015. október 7-én határozatot fogadott el a VectoBacWG és az Aqua-K-Othrine forgalmazásának és tanúsítvánnyal rendelkező üzemeltetők által az Aedes albopictus és az Aedes japonicus invazív egzotikus szúnyogok lárvái és kifejlett egyedei elleni védekezésre történő felhasználásának a 2015. november 1-jéig tartó időszakra való ideiglenes engedélyezéséről. A szúnyogidény elteltével a téli időszakban nem volt indokolt továbbra is érvényben tartani az engedélyt. Hollandia a rendelet 55. cikke (1) bekezdése második albekezdésének megfelelően késedelem nélkül értesítette a Bizottságot és a többi tagállamot az intézkedésről és annak indokairól.
            
         
               (2)
            
            
               A VectoBacWG hatóanyaga a H14 szerotípusú Bacillus thuringiensis subsp. israelensis AM65-52 törzse (a továbbiakban: Bacillus thuringiensis israelensis), az Aqua-K-Othrine hatóanyaga pedig a deltametrin, és mindkét termék a rendelet V. mellékletében meghatározott 18. terméktípusba tartozik. A Hollandia által rendelkezésre bocsátott információk szerint az ideiglenes intézkedésre a közegészség védelme érdekében volt szükség, mivel ezek a Hollandiában gumiabroncs-kereskedelmi vállalatok telepein, temetőkben és zártkertekben előforduló szúnyogok olyan trópusi betegségek vektorai lehetnek, mint például a dengue-láz és a chikungunya-láz. Lehetséges elterjedésüket a lehető legnagyobb mértékben és minél hamarabb meg kell előzni.
            
         
               (3)
            
            
               2016. január 12-én a Bizottsághoz megérkezett Hollandia kérése, melyben azt kérte, hogy a Bizottság határozzon arról, hogy az intézkedés meghosszabbítható-e a rendelet 55. cikke (1) bekezdésének harmadik albekezdése értelmében. A kérelem azon az aggályon alapult, hogy az engedélyezés hiányában Hollandiában nem állna rendelkezésre megfelelő alternatív termék a betegségeket terjesztő szúnyogok elleni védekezésre 2016. április 1-jén, amikor várhatóan elkezdődik az új szúnyogidény.
            
         
               (4)
            
            
               A rendelet 89. cikkében előírtaknak megfelelően, a 2000. május 14-én forgalomban lévő valamennyi hatóanyag szisztematikus vizsgálatára irányuló munkaprogram keretében a Bacillus thuringiensis israelensis és a deltametrin (EK-szám: 258-256-6, CAS-szám: 52918-63-5) hatóanyagok értékelésére egyaránt sor került.
            
         
               (5)
            
            
               A két hatóanyag jóváhagyását követően Görögországban, illetve Franciaországban kérelmet nyújtottak be a VectoBacWG és az Aqua-K-Othrine első engedélyezésére a rendelet 89. cikke (3) bekezdésének második albekezdése szerint; a kérelmek értékelése még folyamatban van. Várhatóan Hollandiában is kérelmet fognak benyújtani a hatóanyagoknak a rendelet 33. cikke szerinti, egymást követő kölcsönös elismerésére, ha Görögország és Franciaország megadja az engedélyt.
            
         
               (6)
            
            
               Az Európai Betegségmegelőzési és Járványvédelmi Központ elismeri, hogy az emberi tevékenységek nyomán az egész világon rendkívüli mértékben elterjedtek a szúnyogok, amelyek komoly egészségügyi kockázatot jelenthetnek.
            
         
               (7)
            
            
               Mindaddig, amíg Hollandia meg nem adja az engedélyt a VectoBacWG és az Aqua-K-Othrine biocid termékekre a rendelet 33. cikke szerint, helyénvaló engedélyezni Hollandia számára, hogy összesen legfeljebb 550 napos időtartamra meghosszabbítsa az ideiglenes intézkedést.
            
         
               (8)
            
            
               Az e határozatban előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Hollandia az 528/2012/EU rendelet 55. cikke (1) bekezdésének megfelelően összesen legfeljebb 550 napos időtartamra meghosszabbíthatja intézkedését, melynek keretében engedélyezi a Bacillus thuringiensis israelensis hatóanyagot tartalmazó VectoBacWG és a deltametrin (EK-szám: 258-256-6, CAS-szám: 52918-63-5) hatóanyagot tartalmazó Aqua-K-Othrine – a rendelet V. mellékletében meghatározott 18. terméktípusba (Rovarölő és atkaölő szerek, valamint más ízeltlábúak elleni védekezésre használt szerek) tartozó – biocid termékeknek a betegségeket terjesztő szúnyogok elleni védekezés céljából történő forgalmazását és felhasználását.
   2. cikk
   Az 1. cikkben említett intézkedés során Hollandia gondoskodik arról, hogy ezeket a termékeket csak tanúsítvánnyal rendelkező üzemeltetők használhassák az illetékes hatóság felügyelete alatt.
   3. cikk
   Ennek a határozatnak a Holland Királyság a címzettje.
   
      Kelt Brüsszelben, 2016. május 11-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 167., 2012.6.27., 1. o.